**Informatīvais ziņojums**

**„Par situāciju Daugavas stadionā XI Latvijas Skolu jaunatnes dziesmu un deju svētku norises nodrošināšanai”**

Ar Ministru kabineta 2014.gada 21.janvāra rīkojuma Nr.31 „Par XI Latvijas skolu jaunatnes dziesmu un deju svētku norises laiku un vietām” 1.punktu noteikts, ka viena no vietām, kur no 2015.gada 6.jūlija līdz 12.jūlijam norisināsies XI Latvijas skolu jaunatnes dziesmu un deju svētki (turpmāk – Svētki), ir Daugavas stadions (Augšielā 1, Rīgā[[1]](#footnote-1)) (turpmāk – Daugavas stadions). Ar Ministru kabineta 2014.gada 21.janvāra sēdes protokollēmuma „Rīkojuma projekts „Par XI Latvijas Skolu jaunatnes dziesmu un deju svētku norises laiku un vietām”” (prot. Nr.3 7.§) 2.punktu Izglītības un zinātnes ministrijai (turpmāk – IZM) uzdots sagatavot un noteiktā kārtībā iesniegt Ministru kabinetā informatīvo ziņojumu par situāciju Daugavas stadionā Svētku norises nodrošināšanai. Ievērojot minēto, IZM ir sagatavojusi šo informatīvo ziņojumu.

**1. SITUĀCIJAS RAKSTUROJUMS**[[2]](#footnote-2)

Vispārīga informācija par Daugavas stadionu:

* *atrašanās vieta:* Augšiela bez numura, Rīga un Augšiela 3, Rīga [valsts (IZM) īpašumā];
* *būvēts:* 1927.gadā;
* *atjaunots (renovēts):* 1958., 1993-1995.gadā, daļēji 2008.gadā;
* *ietilpība:* Rietumu tribīnēs ir 5562 stacionāras vietas, A-ložā 60 vietas, B-ložā 51 vieta [kopā – 5673 vietas];
* *īpašs statuss:* 1992.gada 3.novembrī piešķirts nacionālās sporta bāzes statuss (atkārtoti piešķirts ar Ministru kabineta 2010.gada 30.decembra rīkojumu Nr.777), atrodas UNESCO pasaules mantojuma sarakstā iekļautā Rīgas vēsturiskā centra aizsardzības zonā;
* *kopējā platība:* 10,6 ha. Sportam tiek izmantoti 4,3 ha, 40% izmantojami kā piebrauktuves, tehniskie ceļi, zaļā zona – kopumā 6 ha. Neizmantoti 4,6 ha;
* *apsaimniekotājs:* VSIA „Kultūras un sporta centrs „Daugavas stadions”” (turpmāk – Kapitālsabiedrība) (100% kapitāla daļu turētāja ir IZM);
* *īpašuma saistība ar apsaimniekotāju:* Daugavas stadionu veidojošais nekustamais īpašums nav ieguldīts Kapitālsabiedrības pamatkapitālā, tāpēc Daugavas stadiona apsaimniekošanu Kapitālsabiedrība veic uz līguma pamata;
* *dotācijas no valsts budžeta:* Saskaņā ar IZM 2013.gada 28.decembra rīkojumā Nr.501 „Par Izglītības un zinātnes ministrijas 2014.gada valsts budžeta programmas 09.00.00 „Sports” apakšprogrammas 09.04.00 „Sporta būves” līdzekļu sadalījumu” iekļautās tabulas 2.punktu Kapitālsabiedrības saimnieciskās darbības nodrošināšanai (Daugavas stadiona kā nacionālās sporta bāzes uzturēšanai) 2014.gadā Kapitālsabiedrībai piešķirta dotācija 330`000 euro apmērā.

Ņemot vērā to, ka saskaņā ar Dziesmu un deju svētku likuma 7.panta septīto daļu Latvijas Skolu jaunatnes dziesmu un deju svētku rīkotājs ir Valsts izglītības satura centrs (turpmāk – Centrs), ar IZM 2014.gada 28.janvāra vēstuli Nr.01-21/487 Centram tika lūgts sagatavot un iesniegt Kapitālsabiedrībā un IZM visu nepieciešamo informāciju par prasībām, kurām ir jāatbilst Daugavas stadionam, lai tajā sekmīgi varētu norisināties Svētki. Papildus minētam Kapitālsabiedrība tika lūgta detalizēti izvērtēt Centra sniegto informāciju (prasības) un iesniegt IZM ar Centru saskaņotu izvērtējumu par Daugavas stadiona atbilstību Svētku norises nodrošināšanai. Gadījumā, ja atsevišķu prasību atbilstības nodrošināšanai nepieciešami papildus valsts budžeta līdzekļi, vēstulē tika lūgts norādīt provizoriskās izmaksas, pievienojot attiecīgu izdevumu tāmes projektu.

Centrs 2014.gada 5.februāra vēstulē Nr.1-06/205 informēja, ka Daugavas stadionā Svētku ietvaros no 2015.gada 6.jūlija līdz 12.jūlijam norisināsies tautas deju lielkoncerts un tā sagatavošanas mēģinājumi, kuros piedalīsies no 16 – 18 tūkstoši dalībnieku no 5 līdz 21 gadu vecumam. Lai šajā laikā Daugavas stadionā un tam pieguļošajā teritorijā būtu iespējams nodrošināt Svētku programmas norisi, Centrs norādīja uz vairākiem veicamajiem uzlabojumiem:

Centrālajā arēnā:

* jauns speciālais aizsargsegums centrālā laukuma zālāja pārsegšanai, jo esošais segums vizuāli un tehniski vairs neatbilst prasībām un apdraud dejotāju drošību. Centrs norādīja, ka zālāja aizsargseguma defekti un ļoti nopietni bojājumi tika konstatēti 2013.gada vasarā XXV Vispārējo latviešu Dziesmu un XV Deju svētku mēģinājumu un koncertu laikā;
* jānodrošina, lai mēģinājumu un koncertu laikā ar stingru klājumu var nosegt tāllēkšanas bedres (4 gab.), augstlēkšanas sektoru, lodes grūšanas sektoru un skrejceļa šķēršļu joslas ūdens bedri;
* diska un vesera mešanas sektorā atbilstoši drošības noteikumiem jānosedz sektora balstu skrūvju vietas;
* jāveic rietumu puses tribīņu nesošo konstrukciju ekspertīze un tehniskā stāvokļa novērtēšana;
* jāveic austrumu puses (scenogrāfijas zonas) pievadceļu asfaltēšana vai bruģēšana, jo scenogrāfijas izveidei un piegādei izmantojama smagā tehnika un lietus laikā veidojas dubļi, kas traucē un apdraud dejotāju drošību pulcēšanās un pārvietošanās laikā;
* jāveic tablo un bijušās kompresoru ēkas demontāža, jo šie objekti nav izmantojami, ir vizuāli nepievilcīgi, kā arī apdraud dalībnieku drošību, samazina dalībnieku plūsmas iespējas;
* jāveic skatītāju tribīņu kāpņu remonts.

Vieglatlētikas rezerves laukumā:

* nepieciešamas veikt seguma virskārtas izlīdzināšanu un noklāšanu, lai neapdraudētu dejotāju drošību. Centrs norādīja, ka līdzšinējā pieredze rāda, ka dejotāji visvairāk traumas gūst tieši šajā laukumā.

Tāpat Centrs pauda viedokli, ka nebūtu pieļaujama plānotā Skonto halles pārvietošana uz futbola rezerves laukumu ar mākslīgo segumu, jo tā rezultātā samazinās mēģinājuma norišu un dalībnieku pulcēšanās vietas. Centrs norādīja, ka Skonto halle nav izmantojama arī lietus vai citu nelabvēlīgu laika apstākļu gadījumā, jo tā nevar nodrošināt visu dalībnieku ietilpību, kā arī nevar nodrošināt dalībnieku caurplūdes iespējas, jo tai ir tikai viena ieeja.

Centrs lūdza ņemt vērā minētos ieteikumus un nodrošināt Daugavas stadiona tehnisko stāvokli atbilstoši visām drošības prasībām, īpaši ņemot vērā to, ka Svētku dalībnieki ir bērni un jaunieši un šo svētku rīkošana ir IZM un Centra atbildībā.

Izvērtējot iepriekšminētajā Centra vēstulē norādīto, Kapitālsabiedrība 2014.gada 13.februāra vēstulē Nr.1-5/3 informēja IZM, ka, lai Daugavas stadionā un tam pieguļošajā teritorijā būtu iespējams nodrošināt Svētku programmas norisi, nepieciešams īstenot visus Centra ieteikumus.

Papildus iepriekšminētajā Centra vēstulē norādītajam, ņemot vērā to, ka Svētku, kas ir valstiskas nozīmes pasākums, dalībnieki ir bērni un jaunieši, kā arī Kapitālsabiedrības gūto pieredzi, 2013.gadā nodrošinot XXV Vispārējo latviešu Dziesmu un XV Deju svētku norisi, Kapitālsabiedrība izvērtēja un tāmē iekļāva arī citus Daugavas stadiona un tam pieguļošās teritorijas uzlabojumus, kas nepieciešami, lai nodrošinātu atbilstošus tehniskos un drošības pasākumus, kā arī, lai Svētku norises vieta būtu vizuāli un estētiski pievilcīga, jo Svētku programma tiks translēta gan Latvijas Televīzijā, gan ārvalstīs:

* Daugavas stadiona centrālajai ieejai nepieciešams veikt fasādes arku jeb ieejas vārtu remontu. Ieejas vārti ir gan tehniski, gan vizuāli kritiskā stāvoklī un tie apdraud dalībnieku un skatītāju drošību, jo no arkām birst krāsas un apmetuma gabali. Nepieciešama arī atsevišķu sētas posmu un dažu sētas balstu nomaiņa visas teritorijas perimetrā, lai nodrošinātu apsardzes darbu visa perimetra garumā, 2013.gada vasarā XXV Vispārējo latviešu Dziesmu un XV Deju svētku mēģinājumu un koncertu laikā tika saņemti iebildumi no Drošības policijas un apsardzes nodrošinātājiem.
* Nepieciešams bobsleja estakādes sienas remonts, lai nekristu apmetums, ņemot vērā to, ka 2013.gadā šeit bija izvietota dalībnieku ēdināšanas zona.
* Nepieciešama bīstamo koku zāģēšana (liepas un papeles).
* Nepieciešami asfalta seguma remonta darbi, jo teritorijā pastāvīgi notiek asfalta seguma iegruvumi. Izskalota grunts pie kanalizācijas akām un pie lietus ūdens notekām. Vietām bīstami novietot automašīnas.
* Nepieciešams veikt ūdens rezervuāra betona paneļu konstrukcijas remontu, kas nepieciešams ugunsdzēsēju un dalībnieku vajadzībām deju svētku laikā. Lai novērstu ūdens noplūdi un nodrošinātu nepieciešamo ūdens daudzumu rezervuārā, betona paneļu konstrukcijām ir jāatjauno starppaneļu šuves. Papildus tam ūdens rezervuāra neestētiskais skats ir redzams fonā plašsaziņas līdzekļu fotogrāfijās, kur 2013.gada vasarā XXV Vispārējo latviešu Dziesmu un XV Deju svētku koncertos stadionā ierodas valsts augstākās amatpersonas.
* Nepieciešams renovēt esošos četrus ugunsdzēsības hidrantus, kas atrodas avārijas stāvoklī. Kapitālsabiedrība ir saņēmusi aizrādījums no Valsts ugunsdzēsības un glābšanas dienesta, jo ugunsgrēka gadījumā šos hidrantus nav iespējams izmantot.
* Nepieciešams veikt Rietumu tribīņu sānu kāpņu pilnīgu nomaiņu un kāpņu nomaiņu uzejai uz centrālās arēnas.
* Nepieciešams veikt Rietumu tribīņu remontu (krāsošana, pakāpienu betonēšana, metāla stiprinājumu remonts, margu krāsošana u.tml.).
* Nepieciešams veikt centrālās arēnas apgaismojuma mastu konstrukcijas (metinājumu defektoskopija) un aprīkojuma drošības ekspertīzi.
* Nepieciešama mastu krāsošana un palaidējmehānismu, drošinātāju, automātikas renovācija, ņemot vērā 2013.gada pieredzi ar lampu izslēgšanos un drošības automātu avārijām koncertu laikā.
* Nepieciešams veikt elektroinstalācijas un pieslēguma vietu remontu. Sakarā ar to, ka vēsturiski Dziesmu un deju svētku laikā Daugavas stadiona teritorijā notiek izbraukuma tirdzniecība un citi blakus pasākumi, Kapitālsabiedrība norādīja, ka ir nepieciešams elektroinstalācijas un pieslēguma vietu renovācija nepārtrauktas strāvas padeves nodrošināšanai tirdzniecības vietām.
* Nepieciešams veikt rezerves futbola laukuma izlīdzināšanu un futbola rezerves laukuma ar mākslīgo segumu perimetra mīksto malu nosegšanu.
* Nepieciešama galdu un krēslu iegāde, lai aprīkotu telpas virsvadītājiem un organizatoriem, jo tie nav pietiekamā daudzumā un esošie ir nolietojušies.
* Nepieciešams veikt tribīņu krēslu remontu un profesionālu uzkopšanu.
* Nepieciešams veikt rezerves futbola laukuma žoga demontāžu un montāžu.
* Nepieciešams veikt aukstā ūdens cauruļvada remontu manēžā, ņemot vērā to, ka jāizpilda higiēnas normas un jānodrošina svētku dalībniekus ar ūdens padevi.
* Nepieciešams veikt Rietumu tribīņu nesošās konstrukcijas hidroizolāciju.

Vienlaikus Kapitālsabiedrība informēja, ka, izvērtējot veicamos darbus un to provizoriskās izmaksas, lai Daugavas stadions atbilstu Svētku norises nodrošināšanai, tika ņemts vērā fakts, ka 2013.gadā Daugavas stadionā norisinājās XXV Vispārējo latviešu Dziesmu un XV Deju svētki, kuru Daugavas stadiona gatavības nodrošināšanai no valsts budžeta tika piešķirti finanšu līdzekļi 120`188 latu (171`012,11 *euro*) apmērā, kas pilnībā nedeva iespēju realizēt plānotos darbus, kuru veikšanai nepieciešamās izmaksas tika plānotas 328`508,14 latu (467`424,97 *euro*) apmērā. Ņemot vērā iepriekš minēto, Kapitālsabiedrība iesniedza IZM provizoriskās izmaksas, lai nodrošinātu Daugavas stadiona atbilstību Svētku norises nodrošināšanai, kā arī lūdza ņemt vērā Centrs un Kapitālsabiedrības minētos ieteikumus un rast iespēju piešķirt finansējumu 668`350 *euro* apmērāminēto darbu veikšanai saskaņā ar vēstulei pievienoto tāmes projektu. Atzīmējams, ka sadārdzinājums (salīdzinot ar Kapitālsabiedrības 2013.gadā iesniegtajā tāmē neatbalstīto izdevumu pozīcijām) galvenokārt saistīts ar to, ka tikai XXV Vispārējo latviešu Dziesmu un XV Deju svētku (mēģinājumu un koncertu laikā) tika konstatēti speciālā aizsargseguma (centrālā laukuma zālāja pārsegšanai) defekti un nopietni bojājumi, kuri apdraud dejotāju drošību. Šāda aizsargseguma provizoriskās izmaksas ir 200`000 *euro*.

**2. PRIEKŠLIKUMI TURPMĀKAI RĪCĪBAI**

Izvērtējot Daugavas stadiona atbilstību Svētku norises nodrošināšanai, kā arī, ņemot vērā izdarītos secinājumus pēc XXV Vispārējo latviešu Dziesmu un XV Deju svētku norises, IZM atzīst par nepieciešamu īstenot visus Centra 2014.gada 5.februāra vēstulē Nr.1-06/205 minētos Daugavas stadionā nepieciešamos veicamos uzlabojumus.

Izvērtējot Kapitālsabiedrības 2014.gada 13.februāra vēstulē Nr.1-5/3 papildus minētos veicamos darbus, IZM atzīst par lietderīgu veikt tikai daļu no tiem, kas pamatojams ar faktu, ka pēc Svētku norises plānots uzsākt Daugavas stadiona teritorijas attīstības projekta īstenošanu[[3]](#footnote-3), kura ietvaros plānots demontēt vai būtiski pārbūvēt (rekonstruēt) lielu daļu no esošajiem Daugavas stadiona teritorijā izvietotajiem objektiem. Valsts budžeta līdzekļu ieguldīšana pēc Svētkiem demontējamos objektos nav lietderīga, izņemot gadījumus, kad līdzekļu ieguldījums ir attaisnojams ar būtiskām [it īpaši no Svētku dalībnieku drošības viedokļa] Svētku organizatoru (Centra) prasībām. Ievērojot minēto, kā arī, veicot lietderības izvērtējumu, IZM ir precizējusi Kapitālsabiedrības iepriekš sagatavoto darbu tāmi, kā rezultātā secināms, ka Svētku norises nodrošināšanai Daugavas stadionā papildus nepieciešami 471`350 *euro*.

Lai gan Svētki norisināsies no 2015.gada 6.jūlija līdz 2015.gada 12.jūlijam, skaidrībai par Daugavas stadiona gatavību Svētku norises nodrošināšanai jābūt iespējami drīzā laikā (jau 2014.gadā), jo šobrīd aktīvi norisinās Svētku dalībnieku (dejotāju) mēģinājumu process, kā arī tiek veidota Svētku scenogrāfija. Bez tam, daļa no nepieciešamajiem darbiem Daugavas stadionā ir jāveic jau 2014.gadā, kas pamatojams ar nepieciešamību (1) savlaicīgi veikt neatliekamus ar Daugavas stadiona drošību saistītus darbus; (2) nodrošināt Daugavas stadiona gatavību 2014.gada 21.-22.jūnijā uzņemt Eiropas komandu čempionāta vieglatlētikā 2.līgas sacensības, kuras no skatītāju plūsmas viedokļa uzskatāmas par sava veida ģenerālmēģinājumu Svētku norisei.

Ievērojot minēto, kā arī, lai samazinātu izdevumu slodzi 2015.gada valsts budžetam, IZM papildus nepieciešamo finansējumu ir sadalījusi divās daļās – vienu daļu (līdz 151 650 *euro*) paredzot piešķirt no 2014.gada valsts budžeta programmas 02.00.00 „Līdzekļi neparedzētiem gadījumiem”, savukārt daļu (319 700 *euro*) paredzot piešķirt no 2015.gada valsts budžeta[[4]](#footnote-4). Attiecībā uz 2014.gadā piešķiramo finansējumu neatliekamu darbu veikšanai IZM ir izstrādājusi Ministru kabineta rīkojuma projektu „Par finanšu līdzekļu piešķiršanu no valsts budžeta programmas „Līdzekļi neparedzētiem gadījumiem””. Ņemot vērā to, ka šobrīd objektīvi nav iespējams veikt pilnīgi precīzu papildus nepieciešamā finansējuma aprēķinu, Ministru kabineta rīkojuma projekts (tā 2.punkts) paredz finanšu līdzekļu piešķiršanu pēc tam, kad Finanšu ministrijā normatīvajos aktos noteiktajā kārtībā būs saņemts saskaņots IZM līdzekļu pieprasījums un Kapitālsabiedrība būs veikusi attiecīgas iepirkuma procedūras. Savukārt attiecībā uz 2015.gadā piešķiramo finansējumu IZM izstrādājusi Ministru kabineta sēdes protokollēmuma projektu, kurš paredz (protokollēmuma 2.punkts) pamatā atbalstīt priekšlikumu par papildu finansējuma 319`700 *euro* apmērā piešķiršanu IZM (Kapitālsabiedrībai) 2015.gadā, tomēr, ņemot vērā faktu, ka gala lēmums tiek pieņemts budžeta projekta 2015.gadam sagatavošanas procesā, Ministru kabineta sēdes protokollēmuma 3.punkts paredz jautājumu par papildu finansējuma piešķiršanu izskatīt Ministru kabinetā kopā ar visu ministriju un citu centrālo valsts iestāžu jauno politikas iniciatīvu pieprasījumiem likumprojektu „Par valsts budžetu 2015.gadam” un „Par vidēja termiņa budžeta ietvaru 2015., 2016. un 2017.gadam” sagatavošanas procesā.

Izglītības un zinātnes ministre Ina Druviete

Vizē:

Valsts sekretāre Sanda Liepiņa

04.04.2014. 13:14

1929

Izglītības un zinātnes ministrijas

Sporta departamenta

direktora vietnieks E.Severs

67047935, edgars.severs@izm.gov.lv

1. Juridiskā adrese Daugavas stadiona apsaimniekotājam – VSIA „Kultūras un sporta centrs „Daugavas stadions””, kura nesakrīt ar Zemesgrāmatā norādīto Daugavas stadionu veidojošo nekustamo īpašumu adresi Augšielā bez numura, Rīgā un Augšielā 3, Rīgā. [↑](#footnote-ref-1)
2. Ņemot vērā informatīvā ziņojuma mērķi, raksturojot esošo situāciju, netiks analizēta Daugavas stadiona atbilstība un tehniskais nodrošinājums sporta pasākumu (t.sk. starptautisku sporta sacensību) sarīkošanai. [↑](#footnote-ref-2)
3. Šo projektu plānots realizēt, piesaistot ES struktūrfondu un valsts budžeta (kā līdzfinansējumu) līdzekļus, kuri paredzēti ES fondu darbības programmas „Izaugsme un nodarbinātība” ietvaros. [↑](#footnote-ref-3)
4. Skatīt informatīvā ziņojuma pielikumā pievienoto precizēto tāmi. [↑](#footnote-ref-4)